Document ID: 31972R2351

ΚΑΝΟΝΙΣΜΟΣ (ΕΟΚ) αριθ. 2351/72 ΤΗΣ ΕΠΙΤΡΟΠΗΣ της 8ης Νοεμβρίου 1972 περί συμπληρώσεως των κανονισμών (ΕΟΚ) αριθ. 100/72 και (ΕΟΚ) αριθ. 1574/72 όσον αφορά μια μέθοδο μετουσιώσεως της ζάχαρης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 1009/67 του Συμβουλίου της 18ης Δεκεμβρίου 1967 περί κοινής οργανώσεως αγοράς στον τομέα της ζάχαρης(1), όπως τροποποιήθηκε τελευταία από τον κανονισμό (ΕΟΚ) αριθ. 607/72(2), και ιδίως το άρθρο 9 παράγραφος 8,
Εκτιμώντας:
ότι η αποκτηθείσα πείρα αποδεικνύει ότι η περιγραφή μιας μεθόδου μετουσιώσεως, που προβλέπεται για τη ζάχαρη από τον κανονισμό (ΕΟΚ) αριθ. 100/72 της Επιτροπής της 14ης Ιανουαρίου 1972 περί ρυθμίσεως των λεπτομερειών εφαρμογής όσον αφορά τη μετουσίωση της ζάχαρης για τη διατροφή ζώων(3) και από τον κανονισμό (ΕΟΚ) αριθ. 1574/72 της Επιτροπής της 24ης Ιουλίου 1972 περί καθορισμού της πριμοδοτήσεως μετουσιώσεως της λευκής ζάχαρης για τη διατροφή ζώων(4) δεν είναι αρκετά σαφής ώστε να εξασφαλίζει ότι η ζάχαρη που μετουσιώθη κατ' αυτό τον τρόπο δεν δύναται να χρησιμοποιείται παρά μόνο για τη διατροφή ζώων και για τον επιθυμητό προορισμό- ότι ως εκ τούτου, πρέπει να συμπληρωθούν κατά την έννοια αυτή οι ανωτέρω κανονισμοί χωρίς να τροποποιηθεί γι' αυτό η εν λόγω μέθοδος-
ότι τα προβλεπόμενα μέτρα στον παρόντα κανονισμό είναι σύμφωνα με τη γνώμη της Επιτροπής Διαχειρίσεως της Ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το κείμενο υπό II 3γ) του παραρτήματος του κανονισμού (ΕΟΚ) αριθ. 100/72 αντικαθίσταται από το κείμενο που ακολουθεί:
"γ) είτε 0,250 χιλιόγραμμα οξειδίου του σιδήρου- στην περίπτωση αυτή το μείγμα πρέπει να παρουσιάζει μια καθαρή απόχρωση μεταξύ του σκούρου κόκκινου και του καστανού."
Άρθρο 2
Το κείμενο υπό γ) του παραρτήματος του κανονισμού (ΕΟΚ) αριθ. 1574/72 αντικαθίσταται από το κείμενο που ακολουθεί:
"γ) είτε 0,250 χιλιόγραμμα οξειδίου του σιδήρου- στην περίπτωση αυτή το μείγμα πρέπει να παρουσιάζει μια καθαρή απόχρωση μεταξύ του σκούρου κόκκινου και του καστανού."
Άρθρο 3
1. Οι τίτλοι της πριμοδοτήσεως της μετουσιώσεως που εκδίδονται δυνάμει του κανονισμού (ΕΟΚ) αριθ. 1574/72 ακυρώνονται μετά από αίτηση του δικαιούχου ή, κατά περίπτωση, του αποδέκτου αν η αίτηση υποβληθεί πριν από την 31ηΔεκεμβρίου 1972.
2. Η ασφάλεια μετουσιώσεως αποδεσμεύεται αμέσως μετά την ακύρωση του τίτλου.
Άρθρο 4
Ο παρών κανονισμός αρχίζει να ισχύει την τρίτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.
Έγινε στις Βρυξέλλες, στις 8 Νοεμβρίου 1972.

Labels: 17
19
6